KFC-voorval: ‘Almal sien net een kant’ – Pretoria.ws
Die vyf mans wat in hegtenis geneem is in verband met die beweerde aanranding van ŉ egpaar verlede week by ŉ KFC-restaurant in Pretoria, staan nou op ŉ swaarder aanklag tereg.
Luvuyo Mfaku, woordvoerder van die Nasionale Vervolgingsgesag (NVG), het aan Maroela Media bevestig die verdagtes staan nou op ŉ aanklag van poging tot moord tereg. Hulle is aanvanklik van aanranding aangekla. Hy het bevestig die vyf verdagtes verskyn Donderdag in die hof. Een van die beskuldigdes word ook van die rig van ŉ vuurwapen aangekla.
Ruan Hollamby van die regsfirma Jay Inc prokureurs, wat beskuldigde O Muller (20) verteenwoordig, het aan Maroela Media gesê hul kliënt sal onskuldig pleit op die aanklag teen hom. “Almal sien nou net een kant van die voorval. Die klaers het ook rassistiese uitsprake gemaak en die beskuldigdes aangehits.”
Maroela Media het vroeër berig ŉ video van die beweerde aanranding, wat by ŉ KFC-restaurant in Montana plaasgevind het, het wyd opslae gemaak nadat dit soos ŉ veldbrand op sosiale media versprei het. Die beeldmateriaal toon hoe ŉ groep mans na bewering ŉ egpaar aanval nadat die egpaar die mans gevra het om vorentoe te beweeg in die deurrybaan by die KFC-restaurant.
Daar het intussen ook ŉ ander video van die voorval aan die lig gekom. In dié video kan gesien word hoe van die mans en die egpaar saam met nog ŉ vrou buite hul motors staan. In hierdie video kan daar nie gesien word dat enige iemand gewelddadig optree nie. Een van die beskuldigdes beweer egter in die video dat hy eerste geslaan is. Die video eindig met die beskuldigdes wat in hul motors klim.
Vier mans wat deur die polisie as M Harding (22), Muller, RJ Mel (39) en DJ van Rooyen (21) geïdentifiseer is, is verlede week in verband met die voorval in hegtenis geneem. Hulle het reeds Vrydag in die Pretoria-landdroshof verskyn, waarna Muller op borgtog vrygelaat is. Die ander drie is borgtog geweier en sal Donderdag weer om borgtog aansoek doen wanneer al die verdagtes saam in die hof sal verskyn.
ŉ Vyfde verdagte en sy regsverteenwoordiger het hom Maandagoggend by ŉ polisiestasie oorgegee waar hy in hegtenis geneem is.
Volgens Hollamby het vier van die beskuldigdes kort ná die voorval na die Sinoville-polisiestasie gegaan om ŉ klag teen die egpaar aanhangig te maak. “Met hul aankoms was die egpaar reeds daar. Die polisie het vir hulle gesê om te wag, maar het geweier dat hulle die perseel verlaat of ŉ klag lê. Die egpaar het intussen klagtes teen hulle aanhangig gemaak waarna die vier mans in hegtenis geneem is.”